**Niðurstöður samráðs vegna draga að breytingu á gjaldskrá Matvælastofnunar fyrir eftirlit og aðra gjaldskylda starfsemi Matvælastofnunar, nr. 220/2018.**

Gjaldskráin var í opnu samráði á samráðsvef stjórnvalda dagana 4. febrúar 2022 til 4. mars 2022. Alls bárust tvær umsagnir, þ.e. frá Samtök Iðnaðarins og Félag atvinnurekenda.

Í umsögn Samtökum iðnaðarins (SI) er gerð athugasemd að ekki hafi verið gerð heildstæð kostnaðargreining til að undirbyggja nýja gjaldskrá. Vísar SI til þess að þáverandi sjávarútvegs- og landbúnaðaráðherra hafi lagt fram drög að breytingu á gjaldskrá Matvælastofnunar sem fólu í sér breytingar upp á 2,5% hækkun. Ráðherra hafi þó hætt við þá gjaldskrárhækkun og óskaði eftir því að unnin yrði heildstæð kostnaðargreining til að undirbyggja nýja gjaldskrá. Hafi þá ráðherra bent á að íslenskir matvælaframleiðendur, líkt og aðrar atvinnugreinar, glímdu við tekjusamdrátt. SI setja einnig fram athugasemdir við áætlaðan kostnað við framkvæmd eftirlits, sér í lagi eftirlitsheimsóknir. Reynsla fyrirtækja er sú að eftirlitsskýrslum sé nánast hægt að ganga frá á staðnum og afhenda í lok heimsóknar. Einnig er óljóst hvaða tíma þarf í undirbúning fyrir reglubundið eftirlit og ítreka samtökin að einungis er heimild fyrir innheimtu gjalda sem nemur raunkostnaði við eftirlitið og leggja áherslu á að slíkum kostnaði verði haldið í lágmarki. Samtökin mótmæla harðlega að gjaldskrá Matvælastofnunar verði breytt nema farið sé í heildstæða kostnaðargreiningu.

 Í umsögn Félagið atvinnurekenda (FA) er því ekki mótmælt að gjaldskráin hækki um 5% sem sé í samræmi við verðlagsþróun undanfarins árs. FA vísar til nátengds máls sem varðar kostnað fyrirtækja af völdum sýnitöku vegna eftirlits með varnarefnaleifum í matvælum. Félagið vísar til erinda til ráðuneytisins vegna málsins frá dags. 1. september 2020, 9. desember 2020 og 27. apríl 2021, tölvupósta til ráðuneytisins 26. október, 20. nóvember og 30. nóvember 2020, 17. febrúar og 28. september 2021. Jafnframt er vísað til fundar sem félagið átti með ráðuneytinu þann 18. október 2021 og Matvælastofnun þann 20. október 2020. Félagið vísar til þess að Matís sé í einokunarstöðu varðandi slíkar sýnatökur hér á landi sem framkvæmir rannsóknir samkvæmt samningi við ráðuneytið. Kostnaður vegna rannsóknar á hverju sýni sé mjög ár. FA vísar til þess að gjaldtaka Matís fyrir sýnatökur sé margfalt hærri en hjá sambærilegum rannsóknastofum í nágrannalöndunum og hefur tekið miklum hækkunum á undanförnum árum. Félagið vísar jafnframt til þess að gjaldskrá Matís sé ekki aðgengileg á vef fyrirtækisins.

Ekki var tekið tillit til umsagna á Samráðsgátt en gjaldskrár Matvælastofnunar hafa tekið óverulegum breytingum síðastliðin ár og er breytingin í samræmi við laun- og verðlagsforsendur fjárlaga fyrir árið 2022.